ต่อยอดอาชีพให้เกษตรกรกับโครงการฝึกอบรมศิลปาชีพ มุ่งหวังให้เกษตรกรมีรายได้เสริมเพิ่มมากขึ้น
นายวิณะโรจน์ ทรัพย์ส่งสุข เลขาธิการสำนักงานการปฏิรูปที่ดินเพื่อเกษตรกรรม กล่าวว่าสำนักงานการปฏิรูปที่ดินเพื่อเกษตรกรรม ให้การสนับสนุนภารกิจการฝึกอบรม การให้ความรู้ รวมทั้งฝึกฝนทักษะงานช่างฝีมือและมอบหมายให้สำนักงานการปฏิรูปที่ดินเพื่อเกษตรกรรมจังหวัดทุกแห่ง ใน 72 จังหวัด เปิดรับสมัครและคัดเลือกเกษตรกร/บุตรหลานเกษตรกรในเขตปฏิรูปที่ดิน ได้เข้ารับการฝึกอบรม ณ ศูนย์พัฒนาและส่งเสริมศิลปาชีพ ศูนย์ศิลปาชีพบางไทร อำเภอบางไทร จังหวัดพระนครศรีอยุธยา โดยไม่เสียค่าใช้จ่ายใดๆ โดยผลการดำเนินงานในปี 2564 พบว่า กลุ่มเป้าหมายให้ความสนใจจำนวนมากมีผู้เข้ารับการฝึกอบรมทั้งสิ้นจำนวน 1,041 ราย แบ่งเป็น หลักสูตรฝึกอบรมศิลปาชีพเพื่อเกษตรกรในเขตปฏิรูปที่ดิน จำนวน 884 ราย และหลักสูตรศิลปาชีพเพื่อผู้สนใจ จำนวน 157 ราย และกลุ่มเป้าหมายที่เข้ารับการฝึกอบรม พบว่า จำนวน 632 ราย หรือคิดเป็นร้อยละ 60.17 ของเกษตรในเขตปฏิรูปที่ดินได้รับการส่งเสริมพัฒนามีรายได้เพิ่มขึ้นร้อยละ 3 และในปี 2565 นี้ แนวทางยังคงเป็นการช่วยให้เกษตรกรและบุตรหลานเกษตรกรในเขตปฏิรูปที่ดินมีทักษะด้านงานศิลปหัตถกรรมสามารถนำความรู้นำไปประกอบอาชีพหลัก หรืออาชีพเสริมนอกเหนือจากทำการเกษตร เป็นการสร้างความเท่าเทียมในด้านรายได้ให้แก่เกษตรกร และพัฒนาทักษะอาชีพให้เกษตรในเขตปฏิรูปที่ดิน ให้เกิดองค์ความรู้ที่จะต่อยอดผลิตภัณฑ์ในท้องถิ่น ให้มีมูลค่าเพิ่มขึ้น ก่อให้เกิดรายได้เสริมนอกภาคการเกษตร ส่งผลให้เกษตรกรมีรายได้เพิ่มมากขึ้น